น้ำฝนตกชุกในภาคเหนือ ส่งผลดีน้ำไหลลงเขื่อนภูมิพล จังหวัดตากเพิ่มมากขึ้น
นายประพิศ จันทร์มา อธิบดีกรมชลประทาน กล่าวว่า จากสถานการณ์ฝนตกชุกหนาแน่นในพื้นที่ภาคเหนือในช่วงที่ผ่านมา ส่งผลให้มีปริมาณน้ำไหลเข้าเขื่อนภูมิพล อำเภอสามเงา จังหวัดตาก เพิ่มมากขึ้น ปัจจุบันมีปริมาณน้ำไหลลงอ่างฯ 179.41 ล้าน ลบ.ม. ทำให้เขื่อนภูมิพลมีปริมาณน้ำต้นทุนเพิ่มขึ้นเป็น 5,631 ล้าน ลบ.ม. หรือคิดเป็นร้อยละ 58 ของความจุอ่างรวมกัน และยังสามารถรับน้ำได้อีก 4,031 ล้าน ลบ.ม. หากเปรียบเทียบกับปี 2564 ซึ่งมีปริมาณน้ำเพียง 2,631 ล้าน ลบ.ม. หรือ 27% เท่านั้น ในขณะที่ปัจจุบันเขื่อนภูมิพลระบายน้ำเพียง 0.50 ล้าน ลบ.ม. เพื่อเก็บกักน้ำสำรองไว้ใช้สำหรับอุปโภคบริโภคและการเกษตรในช่วงฤดูแล้งให้มากที่สุด อีกทั้งเป็นการลดผลกระทบต่อพื้นที่ท้ายเขื่อนที่เชื่อมต่อแม่น้ำปิงไปสู่แม่น้ำเจ้าพระยา ไม่ให้รับภาระปริมาณน้ำดังกล่าว ซึ่งจะช่วยบรรเทาความเดือดร้อนของประชาชนในพื้นที่ลุ่มน้ำเจ้าพระยาได้อีกทางหนึ่งด้วย